**I U MENI ŽIVI GALEB JONATHAN**

    Čitajući pripovijetku o galebu koji je htio postići nešto više nego što je, spoznala sam da se i ja mogu pronaći u toj priči.

Svakim danom, kako sam starija, sve više razmišljam o tome da se uzdignem, poput galeba u visine, da odem u daleka prostranstva.

Želim sve više napredovati u svom radu, postići nešto više u životu. Moja krila rastu zajedno sa mnom i jednog dana ja ću morati upotrijebiti svu njihovu snagu da odletim iz svog jata, da pronađem neki drugi svijet. Sviđa mi se citat iz pripovijetke: „Možemo se izdići iz neznanja, možemo postati umješna, pametna i savršena bića. Možemo biti slobodni!" Jednog dana postat ću slobodna svojim krilima, upoznat ću svijet i biti pametnija. Želim naučiti kako nadvladati poteškoće na koje ću naići u svom životu.

    Divim se Jonathanu na njegovoj upornosti i nadam se da ću i ja jednom uspjeti kao galeb slijediti svoj put i ne obazirati se na tuđe mišljenje.

**ŽELIM TI BITI PRIJATELJ**

   Svatko od nas treba imati svog prijatelja kojemu će moći sve reći. Sve probleme i stvari koje nas smetaju, lakše ćemo riješiti kada nam netko ponudi svoje mišljenje.

   Prijatelj je osoba koja će uvijek biti uz tebe i neće te napustiti, nego će te pratiti kroz život. Nama u ovoj dobi života treba prijatelj, jer nailazimo na mnoge probleme i najčešće se prvo povjerimo svom prijatelju kako bismo zajedno pronašli neko rješenje. Međutim, to u nekim slučajevima nije tako. Neke osobe ne shvate niti vide unutarnje vrijednosti, nego traže vanjski izgled. Ako osoba nije lijepa i popularna, ljudi se ne žele družiti s njom. Vrijeđaju je, ponižavaju i misle da je manje vrijedna od njih.

   Pravi prijatelj će ti ponuditi srce, a na tebi je hoćeš li to prepoznati, primiti i prihvatiti ili ćeš gledati njegove vanjske osobine.

Anita Aušperger, 8. r.